1989–90. – 1059 ár frá stofnun Alþingis.

112. löggjafarþing. – 521. mál.

Nd.	1318. Frumvarp til laga

um breyting á umferðarlögum, nr. 50/1987, með síðari breytingum.

(Eftir 2. umr. í Nd., 5. maí.)

1. gr.

Eftirtaldar breytingar verða á 71. gr. laganna.

a.	1. mgr. orðist svo:

Hver sá sem situr í sæti bifreiðar, sem búið er öryggisbelti, skal nota það.

b.	Við greinina bætist ný málsgrein er verði 3. mgr. og orðist svo:

Börn yngri en 6 ára skulu nota bílbelti, barnabílstól, bílpúða, sem festur er með bílbelti, eða annan viðurkenndan öryggisbúnað. Bannað er að hafa börn laus í framsæti eða fyrir framan framsæti í akstri.

c.	Við 4. mgr. greinarinnar bætist nýr málsliður svohljóðandi: Sama gildir um farþega í aftursæti leigubifreiðar.

2. gr.

Lög þessi öðlast gildi 1. október 1990.